EFF dreig skool oor plasingsDie Laerskool Danie Malan in Pretoria-Noord. (Foto: Google) Lede van die EFF en ander “bekommerde lede van die gemeenskap” het Maandagoggend buite die Laerskool Danie Malan in Pretoria-Noord bymekaargekom en daarop aangedring dat meer Engelse leerders by die skool geplaas word. Die groep betogers het net ná 08:00 by die skool opgedaag en die skool se hekke is gevolglik gesluit. Teen 10:30 het die betogers egter verdaag sonder om enige skade aan te rig. Skole maak eers Woensdag amptelik oop, maar onderwysers is al vanaf Maandag op hul pos. Shabangu Masombuka, lid van die EFF in Gauteng, het aan Maroela Media gesê betogers dring daarop aan dat die getal Engelse klasse aan die skool vermeerder word. “Ouers is gefrustreerd. Van hulle woon net ŉ straat van die skool af, maar kry nie plek hier nie.” Tans is daar net een Engelse klas per graad, maar Karel van Zyl, voorsitter van Danie Malan se beheerliggaam, sê die skool kan eenvoudig nie nog meer leerders inneem nie. “Hierdie probleem steek die afgelope vyf jaar jaarliks kop uit en ons as skool doen alles om soveel moontlik leerders in te neem. Daar moet egter dringend meer skole in Pretoria-Noord gebou word.” Hy sê die skool kan ook nie meer Engelse klasse skep nie, aangesien daar veral ŉ dringende behoefte aan Afrikaanse skole in die gebied is en dit dus weer die Afrikaanse leerders sal benadeel. “Baie van die inskrywings wat skole in die gebied ontvang, is ook nie eens van leerders wat naby die skool woon nie. Dit is van leerders in woongebiede soos Soshanguve, wat óf nie plek in skole in hul woongebied kry nie, óf eenvoudig nie daar wil skoolgaan nie.” Volgens Masombuka was daar vanoggend 100 betogers voor die skool, wat daarop aangedring het om met die skool se bestuur te gesels. Lede van Maximum Security is Maandagoggend omstreeks 08:26 na die skool ontbied. Llewellyn Mostert, skofsenior by Maximum Security, sê daar was net ŉ handjievol betogers Maandagoggend by die skool en die skool se hekke is vinnig gesluit. “Hulle het gou weer verdaag sonder om enige moeilikheid te maak,” het hy aan Maroela Media gesê. Maroela Media het verlede week berig sowat 2 000 gr. 1- en gr. 8-leerders wag nog vir plek in skole. Pretoria-Noord is veral ŉ probleemgebied en van die skole hier het die meeste aansoeke in die hele provinsie gekry. Die Gautengse departement sal Dinsdagoggend ŉ mediakonferensie belê om terugvoer oor plasings te gee.